༄། །མཁའ་འགྲོ་སྦགས་སྒྲུབ་ཀྱི་མན་ངག་བདུད་སྡེ་འཇོམས་པའི་གནམ་ལྕགས་བཞུགས་སོ།། ན་མོ་བུདྡྷ་དྷྭ་ཛ་ཡེ། ཆོས་ཀུན་བདེ་སྟོང་རོལ་པའི་ངང་ལས་ཐབས་མཁས་ཞེ་སྡང་དྲག་པོའི་སྐུ། །བསྟན་དང་བསྟན་འཛིན་བུ་ལྟར་སྐྱོང་མཛད་ནག་པོ་ལྕམ་དྲལ་ལྷ་བརྒྱད་དང་། །དབྱེར་མེད་བླ་མའི་ཞབས་ལ་བཏུད་དེ་མཁའ་འགྲོ་སྦགས་སྒྲུབ་ཉམས་ལེན་འདི། །བསྟན་ལ་ཕན་ཕྱིར་འཆད་པར་འགྱུར་གྱི་མཁའ་འགྲོ་རྣམས་ཀྱིས་སྐབས་ཕྱེ་ཤིག །འདིར་རྗེ་བཙུན་ས་སྐྱ་པ་ཡབ་སྲས་རྣམས་ཀྱིས་ཐུགས་ཉམས་སུ་བཞེས་པའི་མན་ངག་ཟབ་མོ་མཁའ་འགྲོ་སྦགས་སྒྲུབ་འདི་ལ། འཇམ་པར་བསྒྲུབ་པ་དང་། རྩུབ་པར་བསྒྲུབ་པ་གཉིས་ལས། འདི་ཉིད་ཕྱི་མ་ཡིན་ཞིང་། དེ་ལ་ཡང་བསྙེན་སྒྲུབ་ལས་གསུམ་ལས། དང་པོ་ཉམས་སུ་ལེན་པར་འདོད་པས་འདི་ལྟར་བྱ་སྟེ།
ཐོག་མར་སྐྱབས་འགྲོ་སེམས་བསྐྱེད། དེ་ནས་ཚོགས་བསགས་གཉིས། དེ་ནས་སྟོང་པའི་ངང་ལས་དྲེགས་པ་ཕོ་རྒྱུད་ཀྱི་ངོ་བོ་རྡོ་རྗེའི་བྲག་རྫོང་། དེའི་སྟེང་དུ་དྲེགས་པ་མོ་རྒྱུད་ཀྱི་ངོ་བོ་ཆོས་འབྱུང་གི་ནང་དུ་རྡོ་རྗེའི་ས་གཞི། གུར། མེ་འོད་དང་བཅས་པའི་ནང་དུ་གནམ་ལྕགས་ཀྱི་འཁོར་ལོ་རྩིབས་བཅུ་པ། དེའི་ནང་དུ་ཁྲོ་བོ་བཅུ་གཅིག་བསྒོམས་ལ། ཐུན་མོང་དང་ཐུན་མོང་མ་ཡིན་པའི་སྲུང་འཁོར་གྱི་བར་དུ་དུར་ཁྲོད་བསྐྱེད་དེ།
ཤིན་ཏུ་འཇིགས་ཤིང་སྐྱི་གཡའ་བ་དང་བཅས་པར་གྱུར།
ཅེས་པའི་བར་སྔགས་འཆང་ཆོས་ཀྱི་རྗེ་ངག་གི་དབང་པོ་ཀུན་དགའ་རིན་ཆེན་བཀྲ་ཤིས་གྲགས་པ་རྒྱལ་མཚན་དཔལ་བཟང་པོས་མཛད་པའི་སྲུང་འཁོར་བར་ཆད་ཀུན་སེལ་ཇི་ལྟ་བ་བཞིན་བརྗོད་ཅིང་བསྒོམས་ལ། དེ་ནས།
ནང་གི་དབུས་ཀྱི་མགོན་པོའི་ལྟོ་བ་ཡངས་ཤིང་རྒྱ་ཆེ་བའི་ནང་དུ་པདྨ་ཉི་མ་བདུད་བཞིའི་གདན་ལ་རང་གི་སེམས་ཀྱི་ངོ་བོ་ཧཱུྃ་མཐིང་ནག དེ་ལས་འོད་འཕྲོས་དོན་བྱས། ཚུར་འདུས་ཡོངས་སུ་གྱུར་པ་ལས་རང་ཉིད་སྙིང་པོ་ཀྱཻ་རྡོ་རྗེ་སྐུ་མདོག་སྔོན་པོ།
ཞེས་པ་ནས།
གཉིས་ཀའང་ཡེ་ཤེས་ཀྱི་མེ་འབར་བའི་དབུས་ན་བཞུགས་པ།
ཞེས་པའི་བར་མངོན་རྟོགས་ཡན་ལག་དྲུག་པ་ལྟར་བརྗོད་ཅིང་བསྒོམས་ལ།
དེའི་མིག་ཏུ་གཏི་མུག་རྡོ་རྗེ་མ།
ཞེས་སོགས་སྐྱེ་མཆེད་སྐུ་གསུང་ཐུགས་བྱིན་གྱིས་བརླབས་ཏེ།
ཐུགས་ཀའི་ཧཱུྃ་ལས་འོད་ཟེར་འཕྲོས་པས་བླ་མ་དང་ཀྱཻ་རྡོ་རྗེ། རྡོ་རྗེ་ནག་པོ་ཆེན་པོ་འཁོར་དང་བཅས་པ་ཨོཾ་བཛྲ་ས་མཱ་ཛཿ
ཞེས་བརྗོད་པས་སྤྱན་དྲངས། ཆུ་བཞི་སྔོན་འགྲོའི་ཉེར་སྤྱོད་ལྔས་མཆོད་དེ།
ཛཿཧཱུྃ་བཾ་ཧོཿ རང་ལ་གཉིས་སུ་མེད་པར་ཐིམ། དེའི་རྐྱེན་གྱིས་རང་གི་ལུས་རྟེན་དང་བརྟེན་པའི་དཀྱིལ་འཁོར་དུ་གྱུར་པ་ནི་སྤྱི་བོ་ནས་གསང་གནས་ཀྱི་བར་དུ་དབུས་སུ་རྩ་དབུ་མ། གཡས་སུ་རོ་མ། གཡོན་དུ་རྐྱང་མ་སྟེ་རྩ་གསུམ་གསལ་ལམ་སྟེ་གནས་པ། རྩ་གསུམ་ལ་བརྟེན་པའི་སྙིང་ཁ་ཆོས་ཀྱི་འཁོར་ལོ། མགྲིན་པ་ལོངས་སྤྱོད་ཀྱི་འཁོར་ལོ། སྤྱི་བོ་བདེ་ཆེན་གྱི་འཁོར་ལོ། ལྟེ་བ་སྤྲུལ་པའི་འཁོར་ལོ། གསང་གནས་སུ་རང་བཞིན་གྱིས་གྲུབ་པའི་ཆོས་འབྱུང་སྨུག་ནག་གྲུ་གསུམ་པ་ཟུར་གཅིག་མདུན་དུ་བསྟན་པ། སྙིང་ཁ་ཆོས་ཀྱི་འཁོར་ལོའི་དབུས་ཀྱི་དབུ་མའི་ནང་གི་ཧཱུྃ་ཉིད་ཡུམ་ཆེན་ཨེ་ཀ་ཛ་ཏི་སྐུ་མདོག་སྔོན་མོ།
ཞེས་པ་ནས།
ཁྲོ་མོའི་རྣམ་པ་ཅན།
ཞེས་པའི་བར་གཏོར་ཆོག་བཞིན་བསྐྱེད།
དེའི་ལྟོ་བ་ཡངས་པའི་དབུས་སུ་དཔལ་རྡོ་རྗེ་ནག་པོ་གུར་གྱི་མགོན་པོ་སྐུ་མདོག་མཐིང་ནག །
ཅེས་སོགས་གཏོར་ཆོག་བཞིན་བསྐྱེད་ལ།
དེའི་གཡོན་དུ་དཔལ་ལྡན་ལྷ་མོ་འདོད་པ་ཁམས་ཀྱི་དབང་ཕྱུག་མ།
ཞེས་སོགས་ཀྱང་གཏོར་ཆོག་བཞིན་བསྐྱེད་ལ། དེ་ནས།
མགོན་པོའི་ཐུགས་ཀ་ནས་ཡྃ་ཏྲི་ཏྲི། ལྷ་མོའི་ཐུགས་ཀ་ནས་མྃ་བྷྱོཿརྣམས་སྤྲོས་ཏེ་ལྕམ་དྲལ་གཉིས་ཀྱི་མདུན་དུ་འཁོད་དེ་ལས་མཁན་ལྔར་གྱུར་པ་ནི། ཡྃ་ལས་ནག་པོ་གནོད་སྦྱིན་
ཞེས་པ་ནས།
ལྔ་ཀའང་སྐུ་མདོག་མཐིང་ནག་རབ་ཏུ་ཁྲོས་པ། མི་མགོ་སྐམ་པོ་ལྔའི་དབུ་རྒྱན་དང་། དགྲ་བགེགས་ཀྱི་རྒྱུ་མ་ལ་བརྒྱུས་པའི་རློན་པ་ཁྲག་འཛག་པ་ལྔ་བཅུའི་དོ་ཤལ་ཅན།
ཞེས་པའི་བར་གཏོར་ཆོག་བཞིན་བསྐྱེད་ལ།
ཨེ་ཀ་ཛ་ཏིའི་སྟེང་དབུ་མའི་ནང་དུ་བླ་མ་དང་གཉིས་སུ་མེད་པའི་ཀྱཻ་རྡོ་རྗེ།
ཞེས་སོགས་གོང་ལྟར་ཡབ་ཡུམ་རྫོགས་པར་བསྐྱེད།
གཉིས་ཀའང་ཡེ་ཤེས་ཀྱི་མེ་འབར་བའི་དབུས་ན་བཞུགས་པ། དེའི་ཡབ་ཀྱི་ཐུགས་ཀར་པདྨ་དང་ཉི་མའི་སྟེང་དུ་ཧཱུྃ་གི་མཐར་རྩ་སྔགས། སྙིང་པོ། ཉེ་སྙིང་། ཡུམ་གྱི་ཐུགས་ཀར་ཉི་མའི་སྟེང་དུ་ཕྲེང་སྔགས་དང་། སྙིང་པོ། མགོན་པོ་འཁོར་བཅས་ཀྱི་ཐུགས་ཀར་ཡང་ཉི་མའི་སྟེང་དུ་ཧཱུྃ་བྷྱོཿཏྲི་ཡྃ་མྃ་ཏྲི་ཏྲི་བྷྱོཿརྣམས་ཀྱི་མཐར་རང་རང་གི་སྔགས་ཀྱིས་གཡས་སུ་བསྐོར་བ་དང་བཅས་པར་གྱུར། ལྷ་ཐམས་ཅད་ཀྱི་མིག་ཏུ་གཏི་མུག་རྡོ་རྗེ་མ།
ཞེས་སོགས་སྐྱེ་མཆེད་སྐུ་གསུང་ཐུགས་བྱིན་གྱིས་བརླབས་ཏེ།
ཐུགས་ཀའི་ས་བོན་ལས་འོད་ཟེར་འཕྲོས་པས་ཡེ་ཤེས་པའི་ལྷ་ཚོགས་ཨོཾ་བཛྲ་ས་མཱ་ཛཿ
གོང་ལྟར་མཆོད།
ཛཿཧཱུྃ་བཾ་ཧོཿགཉིས་སུ་མེད་པར་ཐིམ། སླར་ཡང་སྙིང་གའི་ཧཱུྃ་ལས་འོད་འཕྲོས་པས་དབང་གི་ལྷ་རིགས་ལྔ་འཁོར་དང་བཅས་པ་ཨོཾ་བཛྲ་ས་མཱ་ཛཿ ཨརྒྷྃ་
སོགས་ཉེར་སྤྱོད་ལྔས་མཆོད།
དེ་བཞིན་གཤེགས་པ་ཐམས་ཅད་ཀྱིས།
ཞེས་སོགས་ཀྱིས་གསོལ་བ་བཏབ།
དབང་གི་ལྷ་རྣམས་ཀྱིས་ཨོཾ་བཛྲི་བྷཱ་ཝ་
ཞེས་སོགས་བརྗོད།
ཞེས་གསུངས་ཤིང་དབང་བསྐུར། སྐུ་གང་། དྲི་མ་དག ཆུ་ལྷག་མ་ཡར་ལུད་པ་ལས་ཕྱི་ནང་གི་ཧེ་རུ་ཀ་གཉིས་ལ་མི་བསྐྱོད་པ། གཞན་ཐམས་ཅད་ཀྱི་སྤྱི་བོར་རྡོ་རྗེ་རྩེ་ལྔ་པ་རེ་རེས་དབུ་བརྒྱན།
ཅེས་བརྗོད། དེ་ནས་ལྕམ་དྲལ་གྱི་དམ་རྒྱ་བཅས་ལ།
ཨོཾ་ཤྲཱི་མཧཱ་ཀཱ་ལ་ཡ་
ནས།
ས་མ་ཡ་རཀྵནྟུ་
ཞེས་པའི་བར་དང་།
དཔལ་རྡོ་རྗེ་ནག་པོ་ཆེན་པོ་ལྕམ་དྲལ།
ཞེས་པ་ནས།
འཇིག་རྟེན་པ་ཀུན་དར་ཞིང་རྒྱས་པར་མཛད་དུ་གསོལ།
ཞེས་པའི་བར་གཏོར་ཆོག་བཞིན་ལ། མཆོད་སྦྱིན་གྱི་གཏོར་མ་རྒྱ་ཆེན་པོ་འདི་བཞེས་ལ་ཞེས་པ་དོར་བའི་དམ་བཞག་དམོད་བཅོལ་བྱས་ལ། དེ་ནས།
རང་ཀྱཻ་རྡོ་རྗེར་གསལ་བའི་ཐུགས་ཀ་ནས་འོད་ཟེར་འཕྲོས་པས་ཕྱི་ནང་གི་དགྲ་བགེགས་གདུག་པ་ཅན་ཐམས་ཅད་ཚར་བཅད། ཤ་ཁྲག་གི་ཕུང་པོ་ཆེན་པོར་གྱུར། དེའི་འོག་ཏུ་ཡྃ་རྃ་ཨ་ལས་མེ་རླུང་ཐོད་པའི་ནང་དུ་ཤ་ཁྲག་གི་ཕུང་པོ་དེ་ཉིད་ཤ་ལྔ་བདུད་རྩི་ལྔ་ཡོངས་སུ་གྱུར་པ་ལས། གཏོར་མ་ཟག་མེད་ཀྱི་བདུད་རྩིའི་རྒྱ་མཚོར་གྱུར། ཨོཾ་ཨཱཿཧཱུྃ་ཧ་ཧོཿཧྲཱིཿ
དེ་ནས་རྡོ་རྗེ་ཐལ་མོ་ཁ་ཕྱེ་སྟེ།
ཨོཾ་ཧེ་བཛྲ་ཤྲཱི་མཧཱ་ཀཱ་ལ། མཧཱ་ཀ་ལི་དེ་ཝི་ས་པ་རི་ཝཱ་ར་ན་མཿསརྦ་ཏ་ཐཱ་ག་ཏ་
སོགས་ལན་གསུམ་གྱིས་ཕུལ། དེ་ནས་ཕྱི་མཆོད་གཏོར་ཆོག་བཞིན་དང་། འབྲུ་གསུམ་གྱིས་ནང་མཆོད་ཕུལ་ལ།
སྔོན་ཚེ་རྡོ་རྗེ་འཆང་གི་
སོགས་ཀྱི་མཇུག་འདོན་པ་བསྒྱུར་བའི་བསྟོད་པ་བྱ། དེ་ནས་ཡིད་ཀྱི་དམིགས་པ་བླ་མ་དང་གཉིས་སུ་མེད་པའི་ཀྱཻ་རྡོ་རྗེའི་ཐུགས་ཀ་ནས་འོད་ཟེར་འཕྲོས། མགོན་པོ་འཁོར་བཅས་ལ་ཕོག་པས་དེ་རྣམས་སྐྲག་སྟེ་འདར་ཁྲི་ལི་ལི་བྱས་ནས་བསྒོ་བའི་འཕྲིན་ལས་བསྒྲུབ་པར་བསམས་ལ། ངག་ཏུ་བཅོམ་ལྡན་འདས་ཀྱཻ་རྡོ་རྗེའི་ཨཥྚ་དང་། སྙིང་པོ། ཉེ་སྙིང་། ཡུམ་གྱི་ཕྲེང་སྔགས་སྙིང་པོ་རྣམས་ཅི་ནུས་བཟླ། དེ་ནས་ཤཱ་ས་ན་ནས་བརྩམས་ཏེ་འཁོར་གྱི་སྔགས་བོད་རྦད་བསད་གསུམ་གྱི་བར་སྦྲེལ་བ་ཚར་གསུམ་བརྗོད། དེ་ནས་དེ་ཝ་པི་ཙུ་བརྒྱ་རྩ་ཙམ་བཟླས་གྲུབ་རྗེས། མགོན་པོའི་ཡི་གེ་བདུན་མ། ཨེ་ཀ་ཛ་ཏིའི་སྔགས། ལྷ་མོའི་སྔགས་ཐུང་། ལས་མགོན་གྱི་བོད་རྦད་རྣམས་གཙོ་བོར་བཟླ་ལ། དེ་རྣམས་ཀྱི་ནང་ནས་བསྙེན་པ་གང་ལ་བྱེད་པའི་སྔགས་དེ་ཆིག་བསྒྲིལ་དུ་བྱ་ཞིང་། བསྙེན་ཚད་ལྕམ་དྲལ་གཉིས་ལ་བཞི་འབུམ་སོགས་དང་། ལས་མཁན་རྣམས་ལ་མཚན་མ་ནམ་བྱུང་གི་བར་བཟླ་གསུངས། བཟླས་པ་བསྡུད་པ་དང་།
བཅོམ་ལྡན་འདས་ནག་པོ་ཆེན་པོ་འཁོར་དང་བཅས་པ་རྣམས་ཀྱིས་བདག་གི་ཆོས་སྒྲུབ་པའི་འགལ་རྐྱེན་ཕྱི་ནང་གི་བར་ཆད་མི་མཐུན་པའི་ཕྱོགས་ཐམས་ཅད་ཉེ་བར་ཞི་བ་དང་། ཕྱི་ནང་གི་དགྲ་བགེགས་ཐམས་ཅད་ཚར་གཅོད་པའི་ནུས་པ་དང་ལྡན་པར་བྱིན་གྱིས་བརླབ་ཏུ་གསོལ། བཅོམ་ལྡན་འདས་ཀྱི་ཐུགས་ཁ་ནས་འོད་ཟེར་འཕྲོས་མགོན་པོ་འཁོར་བཅས་ལ་ཕོག་པས་ཐུགས་རྒྱུད་བསྐུལ་ཏེ་དེ་དག་གི་ཐུགས་ཀ་ནས་སྤྲུལ་པ་ཡང་སྤྲུལ་ཉིང་སྤྲུལ་གྱི་ཚོགས་དཔག་ཏུ་མེད་པ་སྤྲོས་ཏེ། འཇིག་རྟེན་གྱི་ཁམས་ཀྱི་དགྲ་བགེགས་གདུག་པ་ཅན་ཐམས་ཅད་ཚར་བཅད་འོད་ཟེར་སྔོན་པོའི་རང་བཞིན་དུ་བྱས། ཚུར་འདུས་མགོན་པོ་འཁོར་བཅས་ལ་ཐིམ་པས་མགོན་པོ་འཁོར་བཅས་བཀྲག་མདངས་གཟི་བརྗིད་ཕུན་སུམ་ཚོགས་པར་གྱུར།
ཅེས་པ་ལན་གསུམ་བརྗོད།
སླར་ཡང་བཅོམ་ལྡན་འདས་ཀྱི་ཐུགས་ཀ་ནས་འོད་ཟེར་འཕྲོས་ཕྱོགས་བཅུའི་སངས་རྒྱས་བྱང་སེམས་ཐམས་ཅད་དང་སྣོད་བཅུད་ཐམས་ཅད་འོད་དུ་ཞུ་ནས་ཕྱི་རིགས་སྐྱོང་བ་རྣམས་ལ་ཐིམ། དེ་རྣམས་འོད་དུ་ཞུ་ནས་ཁྲོ་བོ་བཅུ་གཅིག་ལ་ཐིམ། གནོད་སྦྱིན་ཡབ། པུ་ཏྲ། བྷ་ཊ་རྣམས་མགོན་པོ་ལ་ཐིམ། གནོད་སྦྱིན་ཡུམ་དང་སྲིང་མོ་ལྷ་མོ་བཞི་ལ་ཐིམ། བླ་མ་ཀྱཻ་རྡོ་རྗེ་ཨེ་ཀ་ཛ་ཏི་ལ་ཐིམ། དེ་ཡང་མགོན་པོ་ལ་ཐིམ། མགོན་པོ་ཡང་ཐིག་ལེ་སྔོན་པོར་འདྲིལ་འཚེར་བ། ལྟུམ་པ། བརྗིད་པ་སྲན་མའི་གོང་བུ་ཙམ་ཞིག་ཏུ་གྱུར།
ཅེས་བརྗོད་ལ་དེ་ལ་སེམས་བཟུང་སྟེ་རླུང་ཁ་སྦྱར་ལན་བདུན་ཙམ་རེ་བྱའོ། །དེ་ནས།
ཐིག་ལེ་དེ་ཆ་གཉིས་སུ་གྱུར་པའི་ཆ་གཅིག་བླ་མ་དང་གཉིས་སུ་མེད་པ་ཀྱཻ་རྡོ་རྗེ་ཞལ་བརྒྱད་ཕྱག་བཅུ་དྲུག་པ་ཡུམ་དང་བཅས་པའི་སྐུར་གྱུར་པ་སྙིང་ཁ་ཆོས་ཀྱི་འཁོར་ལོའི་སྟེང་རྩ་དབུ་མའི་ནང་དུ་ཞུགས་པར་གྱུར། ཆ་གཅིག་གསང་གནས་ན་རང་བཞིན་གྱིས་གནས་པའི་ཆོས་འབྱུང་གྲུ་གསུམ་པ་ཟུར་གཅིག་མདུན་དུ་བསྟན་པའི་ནང་དུ་དཔལ་ལྡན་ལྷ་མོ་འདོད་པ་ཁམས་ཀྱི་དབང་ཕྱུག་མ།
ཞེས་པ་ནས།
ཧཱུྃ་དང་བྷྱོཿའི་སྒྲ་སྒྲོག་པ།
ཞེས་པའི་བར་གཏོར་ཆོག་བཞིན་བསྐྱེད་ལ།
དེའི་སྤྱི་གཙུག་ཚངས་པའི་བུ་ག་ནས་ཞུགས་ནས་དབུ་མའི་ལམ་བརྒྱུད་དེ་བྷ་གའི་གནས་སུ་བླ་མ་ཡི་དམ་ཆོས་སྐྱོང་ཀུན་འདུས་ཀྱི་ངོ་བོ་ཧཱུྃ་མཐིང་ནག་གཅིག་ཏུ་གྱུར་པའི་ཧཱུྃ་གི་ཀླད་ཀོར་དང་། བླ་མ་ཀྱཻ་རྡོ་རྗེར་གསལ་བ་དེའི་ཐུགས་ཁར་ཧཱུྃ་གཅིག་གསལ་ལམ་བྱུང་བ་དེའི་ཞབས་ཀྱུའི་བར་འོད་ཀྱི་སྲད་བུ་དམར་པོ་ཞིག་གིས་སྦྲེལ་བར་གྱུར།
ཅེས་བརྗོད་ལ། དེ་ནས།
ལྷ་ཚོགས་འཁོར་བཅས་རྟེན་འདི་ལ་བརྟན་པར་བཞུགས་ནས་ཇི་སྲིད་བྱང་ཆུབ་མ་ཐོབ་ཀྱི་བར་དུ་བདག་གི་མགོན་དང་། སྐྱབས་དང་། དཔུང་གཉེན་དམ་པ་མཛད་དུ་གསོལ།
ཞེས་བརྗོད་ལ་སྐྱེ་མཆེད་སྐུ་གསུང་ཐུགས་བྱིན་གྱིས་བརླབས་ཤིང་བསྔོ་བ་དང་སྨོན་ལམ་བཀྲ་ཤིས་རྒྱས་པར་བྱའོ། །དེ་ལྟར་སྙིང་ཁའི་འཁོར་ལོའི་བསྒོམས་པས་ཅུང་ཟད་རྩུབ་ན། ལྟེ་བའི་འཁོར་ལོ་ཡབ་ལ་བསྒོམ་ཞིང་། བསྒོམ་ཚུལ་གཞན་སྔ་མ་བཞིན་ལ། མི་འདྲ་བའི་ཁྱད་པར་ལྷ་བསྐྱེད་པའི་ཚེ་ཡུམ་ཆེན་ལྟེ་བའི་ཨྃ་ལས་བསྐྱེད་པ་དང་། བསྡུ་བའི་ཚེ་གོང་གི་འོད་ཟེར་སྔོན་པོའི་རང་བཞིན་དུ་བྱས་ལ། ཞེས་པའི་འོད་ཀྱི་ཁ་དོག་འདིར་འོད་ཟེར་སེར་པོའི་རང་བཞིན་དུ་བྱས། ཞེས་བསྒྱུར་ཞིང་ཐིག་ལེ་ཆ་གཉིས་ཀྱི་ཆ་གཅིག་བླ་མ་དང་གཉིས་སུ་མེད་པའི་ཀྱཻ་རྡོ་རྗེའི་སྐུར་གྱུར་པ་ཡར་བྱོན་ནས་སྙིང་ཁ་ཆོས་ཀྱི་འཁོར་ལོའི་སྟེང་དུ་བཞུགས་སུ་གསོལ་བ་ཡིན་ནོ། །
ཞེས་མཁའ་འགྲོ་སྦགས་སྒྲུབ་ཀྱི་མན་ངག་བདུད་སྡེ་འཇོམས་པའི་གནམ་ལྕགས་ཞེས་བྱ་བ་འདི་ནི། དུས་གསུམ་མཁྱེན་པའི་བཤེས་གཉེན་ཆེན་པོ་འབྲེལ་ཚད་དོན་དང་ལྡན་པ་མཚན་བརྗོད་པར་དཀའ་བ་རྒྱལ་བ་མུས་པ་ཆེན་པོ་སངས་རྒྱས་རྒྱལ་མཚན་གྱི་ཞབས་ལ་ཡུན་རིང་དུ་གཏུགས་པས་གསུང་གི་བདུད་རྩིས་སྐལ་བ་བཟང་པོར་གྱུར་པ་ས་སྐྱ་པ་ཤཱཀྱའི་དགེ་སློང་བྱམས་པ་ངག་དབང་ཀུན་དགའ་བསོད་ནམས་གྲགས་པ་རྒྱལ་མཚན་དཔལ་བཟང་པོས་དཔལ་ས་སྐྱའི་གནས་མཆོག་ཆུ་མིག་རྫིང་ཁའི་བླ་བྲང་བདེ་མཆོག་ཕོ་བྲང་གི་སྔགས་འཆང་ཆོས་ཀྱི་རྒྱལ་པོའི་གཟིམ་ཆུང་བདེ་བ་ཅན་གྱི་མགོན་ཁང་དུ་རང་ལོ་ཉི་ཤུ་པའི་དུས་མན་ངག་ཟབ་མོ་འདི་ལ་ཉམས་ལེན་འབད་རྩོལ་བགྱིས་པའི་ཚེ་རང་དོན་དུ་མྱུར་བར་བྲིས་པ་ལས་སླར་ཡང་བཅོས་ཤིང་ཤིན་ཏུ་དག་པར་བྱས་པ་འདིས་སྐལ་ལྡན་རྣམས་ལ་མཆོག་ཏུ་ཕན་ཞིང་བསྟན་དགྲ་མ་ལུས་པ་ཚར་གཅོད་པར་གྱུར་ཅིག། །།འདིར་སྨྲས་པ། འཁྲུལ་མེད་བསྟན་པའི་མངའ་བདག་ས་སྐྱ་པའི། །མན་ངག་འདི་ལ་གཅིག་ཏུ་འབད་བྱས་ན། །དུ་བ་ལ་སོགས་རྟགས་རྣམས་མྱུར་ཤར་ཏེ། །ལམ་ལྔ་བཅུ་གསུམ་ས་རྣམས་མཐར་ཕྱིན་འགྱུར། །ཀྱེ་མ་དིང་སང་བསྟན་པ་རིན་པོ་ཆེ། །གསལ་བར་ནུས་པའི་བཤེས་གཉེན་ཉིན་སྐར་བཞིན། །རེ་རེ་ཙམ་ལའང་ཡུལ་ཟོང་ཡུལ་གྱི་དཔེས། །དཀོར་གྱིས་མྱོས་པའི་ངན་རྣམས་མགྲིན་བསྒྲིགས་ནས། །གཞི་མེད་སྐུར་བ་འདེབས་པའི་བརྩོན་འགྲུས་འདི། །དམ་པའི་ཆོས་ལ་བགྱིས་ན་ཨེ་མ་མཚར། །མཁས་པའི་བྱ་བ་གསུམ་ལ་མ་རྨོངས་པའི། །ལས་འཕྲོ་བཟང་པོས་བསྟན་པ་སྤེལ་བ་ལ། །སྐལ་བཟང་འགྲོ་རྣམས་གཅིག་ཏུ་དད་གྱུར་ཀྱང་། །བདུད་ཀྱི་བྱིན་རླབས་ཞུགས་པའི་ཆོ་འཕྲུལ་གྱིས། །རེ་བ་འབྲས་བུ་མེད་འདི་བསམ་བཞིན་སྐྱོ། །ཀྱེ་ཧུད་འཇིགས་རུང་འཁོར་བའི་བཙོན་ར་འདིར། །ཡང་ཡང་ལས་ཀྱིས་སྐྱེས་པའི་འགྲོ་འདི་རྣམས། །སྡུག་བསྔལ་དངོས་དང་དེ་རྒྱུ་ཆགས་སྡང་ལ། །ལོངས་སྤྱོད་བྱེད་འདི་འཁོར་བའི་ཆོས་ཉིད་ཡིན། །དེ་ཕྱིར་དལ་འབྱོར་ལན་གཅིག་ཐོབ་དུས་འདིར། །མཚན་ལྡན་བླ་མ་མཆོག་གིས་རྗེས་བཟུང་ནས། །ཟབ་དོན་བསྒོམ་པའི་སྐལ་བ་དང་ལྡན་པ། །འདི་ལ་བསམ་བཞིན་རྟག་ཏུ་སྤྲོ་བ་འཕེལ།། །།མངྒ་ལཾ།། །། ༈ མཁན་ཆེན་ཨ་པད་རིན་པོ་ཆེའི་དགོངས་བཞེད་ལྟར་གུ་རུས་ཞབས་ཞུ་བགྱིས་པའོ།།

ཨ་མྱེས་ཞབས།
མཁའ་འགྲོ་སྦགས་སྒྲུབ་ཀྱི་མན་ངག་བདུད་སྡེ་འཇོམས་པའི་གནམ་ལྕགས།

:Rare Texts of the Sakya TraditionR
jamyang